ह्वांग हो जेकरा अंग्रेजी में यलो नदी (Yellow River; अरथ पीयर नद्दी) कहल जाला, एशिया महादीप के एक ठो प्रमुख नदी बाटे, यांग्तजी नदी के बाद ई एशिया के दुसरी सभसे लमहर नदी हवे आ ई नदी चीन में बहे ले। पीयर माटी वाला लोएस के इलाका से बहे के कारण एह नदी के पानी के रंग पीयर हो जाला जेकरे कारन एकर अइसन नाँव पड़ल हवे। जहाँ ई नदी समुंद्र में गिरे ले ओहिजा भी बड़हन इलाका में समुंदरो के पानी के रंग पीयर हो जाला जेकरा के पीला सागर कहल जाला।